Kannabiksen kokeilusta maksetaan Nurmijärvellä? – "Äärimmäisen järkyttävää"

Vanhempien keskuuteen levinnyt huhu kertoo, että nuoria yritetään koukuttaa huumeiden käyttöön tarjoamalla ensimmäisestä kannabiskokeilusta 50 euroa.

Nuorten suhtautuminen kannabikseen on muuttunut aiempaa suvaitsevaisemmaksi. Osa ei pidä sitä lainkaan huumausaineena.

Taina Joutsen

Viikonloppuiltaisin Klaukkalan tekonurmelle ja sen ympäristöön kokoontuu helposti parikin sataa nuorta. Nyt vanhempien keskuuteen on levinnyt tieto, jonka mukaan alueella käytäisiin huumekauppaa.

Huhu, jota ei ole pystytty vahvistamaan kertoo, että nuorille jopa maksettaisiin 50 euroa ensimmäisestä kannabiksen käyttökerrasta. Myös Itä-Uudenmaan poliisissa on kuultu asiasta, mutta vahvaa näyttöä huhun paikkansapitävyydestä ei ole.

Vanhemman konstaapelin Tiina Kuosan mukaan asiaa on ryhdyttävä selvittämään ja hän toivoo, että siitä jotakin tietävät ottaisivat yhteyttä suoraan poliisiin.

Koulukuraattori Riina Myllyniemikin on selvillä huhusta, mutta ei ole törmännyt koulumaailmassa mihinkään, mikä vahvistaisi sen todenperäisyyden. Myllyniemi työskentelee Mäntysalon yläasteella, Haikalan koulussa ja Arkadian yhteislyseossa.

Myös nuorisojohtaja Merja Winha-Järvinen on kuullut asiasta.

– Sehän on äärimmäisen järkyttävää. Käyttöön koukuttamisesta en ole kuullut aiemmin sinä aikana, jonka olen Nurmijärvellä työskennellyt, Winha-Järvinen sanoo.

Hänen mukaansa nuorisotoimessa mietitään parhaillaan keinoja, joilla asiaan voitaisiin puuttua.

– Joka tapauksessa tulemme puuttumaan siihen, joko yksin tai yhdessä poliisin kanssa.

Winha-Järvinen, vastaava erityisnuorisotyöntekijä Katja Venho ja nuoriso-ohjaaja Marko Soininen jalkautuivat noin kaksi viikkoa sitten Klaukkalaan ja Nurmijärvelle yhdessä poliisin kanssa. Jalkautumisen yhteydessä nähdyt asiat huolestuttavat Winha-Järvistä.

– Klaukkalan osalta en ole niinkään huolissani kannabiksen käytön lisääntymisestä, vaikka tiedänkin, että alueella liikkuu huumeita.

Enemmän Winha-Järvinen on huolissaan siitä, että nuoret vahingoittavat itseään ja ympäristöään ja että tapahtuu jotakin todella vakavaa. Kokoontumisissa liikkuu alkoholia, kuplahallin katolla kiipeillään ja roskaaminen on melkoista.

Winha-Järvinen muistuttaa vanhempia siitä, että he katsoisivat lastensa perään.

– Alaikäisten osalta vanhemmat ovat kuitenkin ensisijaisesti vastuussa lapsistaan, hän muistuttaa.

Viikko sitten tekonurmen lähistöllä pahoinpideltiin nuori mies. Hän sai osumia päähänsä. Syyllistä tai syyllisiä ei ole saatu selville.

"Tieto lisää tuskaa" Valtakunnallisesti nuoret suhtautuvat huumeisiin Klaukkalan vastaavan nuoriso-ohjaajan Elina Saavalaisen mukaan aiempaa positiivisemmin. – Nurmijärven alueella huumeita on saanut helposti 20–30 vuoden ajan. Niiden käyttö ei ole nyt sen yleisempää kuin 5–10 vuotta sitten, hän sanoo. – Nuoret puhuvat avoimesti huumeista ja heittävät niistä myös läppää. Vieraat aikuiset tulkitsevat sen helposti niin, että nuo nuoret myös käyttävät huumeita. Saavalaisen mielestä aikuiset saavat somen kautta aiempaa enemmän huumetietoa. – Ja tietohan lisää tuskaa.